Bohoslužobný priestor bude situovaný neďaleko Baziliky Sedembolestnej Panny Márie a bude postavený tak, že jeho hlavná os bude smerovať k Bazilike. Priestor navrhol kolektív Bogar Architekti (Michal Bogár, Mária Bogárová, Ema Ruhigová, Roman Ruhig). Do návrhu presbytéria vstúpili svojimi dielami aj výtvarníci Dorota Sadovská, Martin Lettrich a Viktor Oravec. Objekt má formu transparentnej architektúry, priestoru bude dominovať kríž vyrobený z trámov moravskonovoveského kostola zničeného tornádom, ktorý bude asi šesť metrov veľký. V priestore bude umiestnený aj obraz sv. Jozefa a socha Piety z Baziliky Sedembolestnej Panny Márie. Dizajn je riešený vzdušne a jednoducho, dominujú mu svetlé odtiene. Liturgický priestor má rozmery približne 22 × 15 metrov.